Eki

Röviden

Az ekik a kontinens Dél-keleti csücskében élnek. Egyetlen nagy városuk Nechti a tengerparton fekszik. Jó kapcsolatot ápolnak a törpékkel és az orkokkal is. Az ekik bár napokig bírják a szárazföldön, azonban szükségük van arra, hogy vízben legyenek. Az ’Ezüst Bálnát’ istenítik, amely állítólag rengetegszer segített nekik, azonban őseik egy hibája miatt a szárazföldre száműzte őket, amit viszont még nem szoktak meg teljesen.

Kinézet:

Az Ekik magasak (190-220cm), és izmos testfelépítéssel rendelkeznek. Testüket fehéres-kékes pikkelyek takarják, melyek érintésre szárazak. Bár elég sok időt tudnak tölteni a szárazföldön, szükségük van arra, hogy legalább naponta teljesen vízbe merüljenek, egyéb esetben betegek lesznek. Szemük vörös színű, semmilyen szőrzetük nincsen, fülük kopoltyúra hasonlít, orruk általában széles. A férfiak általában magasabbak, mint a nők, szélesebb a válluk és izmosabbak is. A nőknek a többi fajjal ellentétben nincsen sok megkülönböztető jellemzője. Két dologban különböznek csak a férfiaktól: a hangjuk nem olyan mély, lágyabb, illetve nemi szervük is más.

Társadalom:

Létszámuk igen kicsi, a legtöbbjük Nechti városában él. A város részben a szárazföldön, részben a vízben található, hisz az Ekik kiválóan lélegeznek a víz alatt is. Életük során az Ekik maximum két utódot tudnak létrehozni, ezért számuk várhatóan nem is fog nőni. A város vezetőjét az istenük az Ezüst Bálna választja. A tisztséget egyszerűen csak ’Vezető’-nek hívják, élete végéig tölti be ezt a pozíciót. Ő dönt minden ügyről, ami az összes Ekit érinti, rajta kívül a kisebb közösségek saját maguk döntenek a kisebb ügyeikről. Az Ekik folyamatos hadsereget tartanak fent, aminek legfőbb vezetője szintén a ’Vezető’, a katonákon kívül pedig van mágusrendjük, illetve papi rendjük is, mindkettőt az Ezüst Bálnáról nevezték el. Földműveléssel nem foglalkoznak, a halászat a legjellemzőbb foglalkozás, de vannak kereskedőik, illetve kézműveseik is.

Vallás:

Az egyetlen isten, akiben hisznek az Ezüst Bálna. Istenük évente egyszer találkozik a Vezetővel, rajta kívül senki mással. Amikor az Ekik még a vízben éltek, minden nap találkozhattak istenükkel, azonban az egyik Vezető végzetes hibájából az Ezüst Bálna száműzte őket korábbi lakhelyükről. A vallás nem követel meg semmit követőitől, csak azt, hogy a tanácsokat vegyék figyelembe, és ha lehet éljenek tisztességes életet.

Diplomácia:
 * ·        Barátok: Orkok, Törpék
 * ·        Neutrális: Yajuuk, Goblinok, Elf Köztársaság
 * ·        Ellenség: Elf Birodalom